钦定古今图书集成/明伦汇编/氏族典/第302卷 > 梁曾
## 钦定古今图书集成/明伦汇编/氏族典/第302卷 > 梁曾

按《元史梁曾传》，“曾字贡，父，燕人。祖守正，父德，皆以曾
贵，赠安定郡公。曾少好学，日记书数千言。中统四年，
以翰林学士承旨王鹗荐，辟中书左三部令史，三转
为中书省掾。至元十年，用累考及格，授云南诸路行
省都事。久之，升员外郎。十五年，转同知广南西道左
右两江宣抚司事。明年，除知南阳府。十七年，朝廷以”
安南世子陈日烜不就征选，曾使其国，进兵部尚书，
与礼部尚书柴椿偕行。明年，日烜遣其叔遗爱奉表
从曾入献方物。二十一年，除曾湖南宣慰司副使，居
三年，以疾去。二十九年，改淮西宣慰司副使，复以亲
老辞。召至京师，令曾再使安南，授吏部尚书。十二月，
改授淮安路总管而行。三十年八月，还京师。大德元
年，除杭州路总管。四年，丁内艰。七年，除潭州路总管，
以未终制，不赴。明年，迁两浙都转运盐使。又明年，拜
云南行省参知政事。寻召还京，辞以母丧未葬，扶柩
北归。十年，召为中书参议。十一年，转正奉大夫，出为
河南行省参知政事。寻迁湖广行省参知政事。四年，
以疾辞归。皇庆元年，特授昭文馆大学士、资德大夫，
累章乞致仕，不允。复起为集贤侍讲学士，国有大政，
必命曾与诸老议之。延祐元年，奉诏代祀中岳等神。
还至汴梁，以病不复职。寓居淮南，杜门不通宾客，惟日以书史自娱。至治二年，卒。